Microsoft 最近針對修補 BlueKeep 漏洞，其中一個方法係要求客戶端作出 Network Level Authentication（NLA）認證，不過，Carnegie Mellon University Software Engineering Institute（SEI）嘅網絡安全研究人員 Joe Tammariello 又喺呢個方法內發現新漏洞（CVE-2019-9510），黑客可以透過 RDP 嘅 Lock Screen 進行攻擊。
情況係當 RDP 客戶端連接網絡之後，如果進入 Lock Screen 狀態，就會出現離線狀況，其重新連線將出現漏洞，容許黑客繞過驗證嚟遙控系統，影響所及由 Windows 10 1803 到 Windows Server 2019都關事，只要啟動 NLA 時轉入 Lock Screen 就有此漏洞。CERT 嘅研究人員 Will Dormann 更指出，即使有用 two factor authentication 雙重驗證方法 如 Duo Security MFA ，對件事都無幫助。KPN Security Research Team 嘅 Leandro Velasco 亦向 《Hacker News》展示咗 proof of concept 短片，輕鬆示範點樣利用呢個漏洞。
BlueKeep 係屬於 Remote Desktop Services （前稱 Terminal Services）嘅蠕蟲漏洞，由於黑客可以透過呢個漏洞，直接喺目標電腦上執行惡意程式，而且更可感染其他存在相同漏洞嘅電腦，造成嘅破壞難以估計，所以 Microsoft 三番四次呼籲用家即時下載更新檔修補漏洞。各大網絡安全公司，例如 Kaspersky、Check Point、McAfee，雖然已成功編寫出針對漏洞而發動攻擊嘅程式碼，但為咗避免加速災難發生，所以都無放出嚟俾其他人研究。
當然，呢個新漏洞有其限制，條件就係用戶端必須喺連線時進入 Lock Screen。而研究員已經向 Microsoft 舉報，不過，Microsoft 似乎未打算修補。